দেশের চারটি বিদেশি মোবাইল অপারেটরের লাইসেন্স নবায়নের খসড়া তৈরি করেছে বাংলাদেশ টেলি কমিউনিকেশন নিয়ন্ত্রক কর্তৃপক্ষ (বিটিআরসি)। এ চারটি কোম্পানি হচ্ছে গ্রামীণফোন, বাংলালিংক, রবি ও ওয়ারিদ। আগামী ১৫ বছরের জন্য লাইসেন্সগুলো নবায়ন করা হবে। আজ এ খসড়া কপি চূড়ান্ত অনুমোদনের জন্য ডাক ও টেলিযোগাযোগ মন্ত্রণালয়ে পাঠানো হবে।  সূত্র জানায়, লাইসেন্স নবায়নের খসড়া নীতিমালায় মোবাইল  অপারেটরদের আয়ের ১৫ শতাংশ হারে রাজস্ব জমা দেয়ার প্রস্তাব করা হয়েছে। পাশাপাশি আগামী ১৫ বছরে এ চারটি মোবাইল অপারেটরের  সম্ভাব্য আয়ের ১৫ শতাংশের অর্ধেক হিসেবে ১৪ হাজার কোটি টাকা প্রথমেই সরকারের তহবিলে জমা দেয়ার প্রস্তাব রাখা হয়েছে। অর্থাত্ আগামী ১৫ বছরে এ চারটি মোবাইল অপারেটরের আয়ের ১৫ শতাংশ হিসেবে ২৮ হাজার কোটি টাকা ধরা হয়েছে।  এদিকে মোবাইল অপারেটররা এ ব্যাপারে এখনও বিটিআরসি অথবা ডাক ও টেলিযোগাযোগ মন্ত্রণালয়ের সঙ্গে যোগাযোগের সুযোগ পায়নি। তবে বিটিআরসির চেয়ারম্যান মেজর জেনারেল (অব.) জিয়া আহমেদ তার  প্রতিক্রিয়ায় বলেছেন, তাদের সঙ্গে শিগগিরই এ ব্যাপারে বৈঠক করা হবে। অন্যদিকে ডাক ও টেলিযোগাযোগমন্ত্রী রাজিউদ্দিন রাজু এ ব্যাপারে বলেন, খসড়া গাইডলাইন এখনও আমার হাতে পৌঁছেনি।  উল্লেখ্য, এর আগে মোবাইল অপারেটরদের লাইসেন্স নবায়ন ফি বাবদ বছরে সাড়ে ৩০০ কোটি টাকা ও প্রতি মেগাহার্টজ ফ্রিকোয়েন্সির জন্য ৮০ কোটি টাকা হারে নেয়ার প্রস্তাব উঠেছিল। কিন্তু বিটিআরসি চেয়ারম্যান এ প্রস্তাবে সংশোধনী এনে নতুন গাইডলাইন তৈরি করেছেন লাইসেন্স নবায়নের জন্য।  সূত্র জানায়, প্রস্তুতকৃত এ গাইডলাইন আজ মন্ত্রণালয়ে আনুষ্ঠানিকভাবে উপস্থাপন  করা হবে।